กลุ่มการบินร่วงยกแผง หลัง FAA ลดเกรด-THAI หนักสุดรูดเกือบ 3%
กลุ่มการบินร่วงยกแผง หลัง FAA ลดเกรดเป็น CAT 2 กูรูแนะจับตาผล EASA
2 ธ.ค. 2558

ผู้สื่อข่าวรายงานว่า ราคาหุ้นกลุ่มสายการบินเเปิดเช้าวันนี้ปรับตัวลงทั้งกลุ่ม นำโดยราคาหุ้น บริษัท ท่าอากาศยานไทย จำกัด (มหาชน) หรือ AOT ณ เวลา 10.02 น.อยู่ที่ 319 บาท ลบ 5.00 บาท หรือ 1.54% มูลค่าการซื้อขาย 267.23 ล้านบาท  
ราคาหุ้น บริษัท เอเชีย เอวิเอชั่น จำกัด (มหาชน) หรือ AAV ณ เวลา 10.02 น.อยู่ที่ 4.56 บาท ลบ 0.10 บาท หรือ 2.15% มูลค่าการซื้อขาย 4.78  ล้านบาท  
ราคาหุ้น บริษัท การบินกรุงเทพ จำกัด (มหาชน) หรือ BA ณ เวลา 10.12 น.อยู่ที่ 22.60 บาท ลบ 0.10 บาท หรือ 0.44% มูลค่าการซื้อขาย 11.62 ล้านบาท  
ราคาหุ้น บริษัท สายการบินนกแอร์ จำกัด (มหาชน) หรือ NOK ณ เวลา 10.12 น.อยู่ที่ 6.75 บาท ลบ 0.05 บาท หรือ 0.74% มูลค่าการซื้อขาย 0.41 ล้านบาท  
ส่วนราคาหุ้น บริษัท การบินไทย จำกัด (มหาชน) หรือ THAI ณ เวลา 10.42 น.อยู่ที่ 8.50 บาท ลบ 0.20 บาท หรือ 2.30% มูลค่าการซื้อขาย 13.36 ล้านบาท  
โดยบล.ฟินันเซีย ไซรัส ระบุในบทวิเคราะห์ (2 พ.ย.)  FAA ของสหรัฐลดเกรดมาตรฐานการบินไทย จาก Category 1 (CAT1) เป็น Category 2 (CAT 2) ส่งผลให้สายการบินที่มีสัญชาติไทยไม่สามารถเพิ่มเที่ยวบินได้ ข่าวนี้ไม่กระทบ AAV, NOK, BA ซึ่งบริการเฉพาะเส้นทางระยะสั้น-กลาง และไม่มีการบินเข้าสหรัฐ และไม่กระทบ THAI ซึ่งยกเลิกการบินตรงไปยังสหรัฐทั้งหมดแล้ว
แต่จะมีความเสี่ยงหากยุโรป EASA ลดเกรดตาม (ประกาศผล 10 ธ.ค.) เพราะมีรายได้จากเส้นทางยุโรปเกือบ 20% ในกลุ่มสายการบินโดยแนะนำซื้อ AAV (ราคาเป้าหมายปีหน้า 6 บาท) เพียงตัวเดียว ส่วน AOT ไม่ถูกกระทบจากข่าวนี้แต่แนะนำขายเพราะเต็มมูลค่า 
ด้าน บล.ทรีนีตี้ ระบุในบทวิเคราะห์ (2 พ.ย.)  มองประเด็นดังกล่าวไม่ส่งผลกระทบต่อพื้นฐานหุ้นกลุ่มสายการบินทั้ง THAI, AAV, BA, NOK เนื่องจาก ณ ขณะนี้ไม่มีสายการบินไหนที่ทำการบินไปยังสหรัฐฯ และประเทศไทยก็ติดธงแดงจากองค์กรการบินพลเรือนระหว่างประเทศหรือ ICAO อยู่แล้ว อย่างไรก็ดีอาจส่งผลกระทบด้านลบเชิง Sentiment โดยเฉพาะความเชื่อมั่นต่อภาพลักษณ์สายการบินของไทย ซึ่งอาจทำให้ประเทศอื่นๆ สั่งแบนการเพิ่มเที่ยวบินหรือจุดบินใหม่ตามมาด้วยเช่นกัน และอาจส่งผลลบทางอ้อมต่อมายังอุตสาหกรรมท่องเที่ยวของประเทศได้ 
ขณะเดียวกันบล.ดีบีเอส วิคเคอร์ส(ประเทศไทย) ระบุในบทวิเคราะห์ (2 พ.ย.)  สิ่งที่ต้องจับตาต่อ คือ การประกาศผลตรวจสอบของ EASA (สนง.บริหารการบินแห่งชาติสหภาพยุโรป) ในวันที่ 10 ธ.ค.นี้ ซึ่งหาก EASA ลดเกรดลงจะมีผลกระทบมากกว่าเพราะ THAI มีเที่ยวบินไปยุโรปหลายประเทศ รวมไปถึงต้องติดตามท่าทีของ CASA (ออสเตรเลีย), JCAB (ญี่ปุ่น) ต่อประเด็นนี้
 